Justitsminister Søren Pinds (V) DDR-metoder er i strid med Venstres DNA, har nyvalgt folketingsmedlem Jakob Engel-Schmidt tidligere skrevet på Twitter

Den nye Venstre-profil og folketingsmedlem Jakob Engel-Schmidt (V) mener, at justitsminister Sørens Pinds (V) sessionslogning er i strid med Venstres DNA.

- Sessionslogning svarer til, at myndighederne åbner dine fysiske breve og er ikke i overenstemmelse med Venstres DNA, skrev Jakob Engel-Schmidt for en måned siden på Twitter.

- Jeg synes, det er en ualmindelig dårlig ide at genindføre sessionslogningen. Borgernes ret til privatliv er vigtig.

Ekstra Bladet har talt med Jakob Engel-Schmidt, som i øjeblikket ikke ønsker at kommentere.

Rokade i Venstre

Jakob Engel-Schmidt er igen medlem af Folketinget efter dagens Venstre-rokade og har indtaget tidligere folketingsmedlem Morten Løkkegaards plads.

Se også: Esben Lunde Larsen er ny miljø- og fødevareminister

Og som en lille velkomst driller den liberale kuglestøder Joachim B. (LA) Jakob Engel-Schmidt på Twitter.

- Jakob Engel-Schmidt, velkommen tilbage. Godt med et sikkert nej til sessionslogning i Venstres gruppe og i salen, skriver Joachim B. Olsen.

Her er reaktioner på misterrokaden

Teleselskaber skal overvåge danskerne

Ideen om sessionslogning har endnu ikke taget form som et decideret lovforslag, men angiveligt arbejder Justitsministeret på det.

Se også: Slut med privatliv på nettet: Sådan vil staten overvåge dig

Sessionslogning har tidligere været indført, men blev taget af tavlen igen, efter det kom frem, at det ikke indgik i politiets efterforskning af sager.

Diverse kritikere kalder sessionslogningen for masseovervågning, da ideen beror på, at teleselskaberne skal gemme data om, hvilke hjemmesider samtlige danskere besøger.

Man kan dog ikke se, hvad borgerne foretager sig på en given hjemmeside.